**Fort Saint Michael** (maltesisk: *Forti San Mikiel*) var en festning som lå på landet foran byen Senglea, den ene av tre byer på tre smale halvøyer i havnen Grand Harbour, rett imot hovedstaden Valletta på Malta. Festningen ble bygget på 1550-tallet og spilte en betydelig rolle under store beleiringen av Malta i 1565. Etter beleiringen ble det gjenoppbygd som **Saint Michael Cavalier** (maltesisk: *Kavallier ta' San Mikiel* og ble ferdigstilt i 1581. Festningen ble delvis revet på 1900-tallet, men en del av grunnmuren eksisterer fortsatt.

Konstruksjon og historie
------------------------

Konstruksjonsplanen for Fort Saint Michael
I 1551 angrep en muslimsk hær fra Det osmanske rike Malta og invaderte senere Gozo. Det fikk johanitterordenens stormester Juan de Homedes y Coscon til å forsterke forsvaret av øya. To nye festninger måtte til, en på Sciberrashalvøya, og en mindre på halvøya da kjent som Isola di San Michele, som ble anlagt ved Dockyard Creek og French Creek i Grand Harbour.

Den første steinen på festningen på l'Isola ble lagt ned den 8. mai 1552 av Homedes selv. Festningen ble bygd etter en utforming av den militære ingeniøren Pedro Pardo d’Andrera. Den andre festningen, lokalisert på Sciberrashalvøya, ble kalt for Fort St. Elmo.

Festningen ble utvidet til en befestet by ved navn Senglea av stormester Claude de la Sengle under riddernes forberedelser for den forventede osmanske angrepet på Malta. Beleiringen kom i 1565 og St Michael var den ene av tre festninger som forsvarte ridderordenens posisjon i Grand Harbour. De andre to var Fort St Angelo og Fort St Elmo. Den siste falt, men både Fort St Michael og Fort St Angelo sto imot beleiringen. Fort St Michael ble hardt skadd da den hadde vært scene for en del av de mest desperate kampene under beleiringen. Det sto imot 10 angrep fra osmanske styrker.

Festningsverkene til Senglea ble gjenoppbygget etter beleiringen, og utbedringene fortsatte fram til 1581 da Fort St. Michael ble omgjort til en  *cavalier* (en mindre befestningen innenfor en større festningsanlegg), bestående av et tårn med en *kasematt* (skyteskår i festningsmur) på en terrasseplattform med ti borgmurer.

Ødeleggelse
-----------

Senglea i dag: Det tidligere Fort St. Michael lå på det sted som nå består av et klokketårn og skole.
St. Michael Cavalier ble i stor grad revet i 1921 for å gjøre plass for en skole. En mindre del av strukturens nedre seksjon ble behold og benyttet som fundament for et klokketårn.

I dag, på 2010-tallet, er bastionen på Senglea Point, som er kjent som «sporen», ofte feilaktig referert til som Fort Saint Michael, men festningen sto faktisk på den motsatte enden av byen.

Referanser
----------

1. ↑   Abela, Joe: «Juan d'Homedes (1494–1553)», Senglea Local Council.
2. ↑   Portelli, John: «Fort St. Michael», *Senglea History*. Arkivert fra originalen den 4. januar 2014.
3. 1 2   «St Michael Cavalier – Senglea» Arkivert 13. juli 2015 hos Wayback Machine. (PDF), *National Inventory of the Cultural Property of the Maltese Islands*. 28. juni 2013.
4. ↑   DeMartino, Giov (7. mars 2012): «Senglea fort misplaced», *Times of Malta*.

Eksterne lenker
---------------

(en) Fort Saint Michael – kategori av bilder, video eller lyd på Commons


* Valletta - The Fortifications
* The Forts Around The Grand Harbour, San Andrea School

|  |  |
| --- | --- |
| Oppslagsverk/autoritetsdata | VIAF **·** LCCN
 |